text: For mange putts blev dyrt for Line Vedel 
  24 marts 2014 kl. 08.53
  Line Vedel havde ikke succes med putteren, og det kostede ved JTBC Founders Cup
  
  De sidste få meter på en golfgreen, kan være de sværeste. Det må golftalentet fra Haderslev, Line Vedel, konkludere efter weekendens turnering i USA. Her blev det søndag til en 36. plads ved JTBC Founders Cup i Arizona.
  Line Vedel spillede alle fire runder under par, og de afsluttende 18 huller blev gået i 69 slag. Derfor blev den samlede score på -9 for de 72 huller.
  - Det var en turnering, hvor mit lange spil har været rigtig godt, så taget spillet i betragtning var resultatet måske ikke så godt, som det burde.
  Men det er jo på green, det bliver afgjort, så til den kommende turnering i Californien vil jeg have fokus på puttningen, siger Line Vedel.
  Line Vedel er nu på vej til hendes næste turnering, der forgår i Californien.
  Og udover den amerikanske vestkyst kan Line Vedel glæde sig over, at hun på mandagens verdensrangliste er avanceret 16 pladser, så hun nu er nummer 176 i verden.
  